Worcester F 80 Distinctiones

71 Fidelitas triplex

Fidelitas triplex reperitur: Dei ad hominem, hominis ad Deum, hominis ad hominem. Fidelitas Dei ad hominem patet quia in necessitate non deficit, sicut equus habens quatuor albos pedes, [1] Cor. 10[:13]: *Fidelis Deus, qui non* permittet *uos temptari.* Fidelis seruus non timet perdere equum[[1]](#footnote-1) propter dominum, sic nec Christus corpus suum, Eccli. 6[:15]: *Fideli amico nulla est comparatio*.

¶ Secundo, quia bona nostra non destruit sicut villicus iniquitatis, Luc. [16:1]. Set pocius conseruat ad [2] Thess. 3[:3]: *Fidelis est qui confirmabit uos*.

¶ Tercio, quia mercedem non minuit, sed premiat vltra condignum, Psal. [144:13]: *Fidelis Dominus in omnibus*. Heb. 10[:23]: *Fidelis* Deus *qui repromisit*. [1] Pet. 4[:19]: *Secundum voluntatem*

/fol. 236va/

*Dei, fideli.* Deut. 32[:4]: *Deus fidelis, absque ulla iniquitate*.

¶ Fidelitas hominis ad Deum patet. Primo, in eius firma dileccione vt nichil circa eum sustineat, Sap. 3[:9]: *Fideles in dilectione* *adquiescent* ei, non eius aduersarius. Sed, heu, quia Psalmo [77:37]: *Cor autem non erat rectum cum eo, nec fideles*. Secundo, in grauium propter ipsum perpessione, vt nichil carius isto diligat, Eccli. 22[:29]: *In tempore tribulationis permane illi fidelis*. [1] Macc. 2[:52]: *Abraham in tentatione fidelis inuentus est*. Sed heu conquerit sapiens, Prou. 20[:6]: *Virum autem fidelem quis inveniet?* Tercio, in eius seruicii continuacione ut pro nullo alio eum relinquat, Luc. 19[:17]: *Serve bone* et *fidelis,* etc. Apoc. 2[:10]: *Esto fidelis usque ad mortem*. Sed heu quia iam queritur inter dispensatores quis fidelis[[2]](#footnote-2) inueniatur.

¶ Fidelitas hominis ad hominem patet. Primo, in secretorum occultacione et hoc est contra reuelatores, Prou. 11[:13]: *Qui fidelis est, celat amici commissum*. Secundo, in veritatis obseruacione hoc contra adulatores detractores, Prou. 14[:5]: *Testis fidelis non mentitur*.[[3]](#footnote-3) Eccli. 46[:18]: *In verbis fidelis*. Tercio, in debita instructione hoc contra necligentes, Prou. 13[:17]: *Legatus fidelis, sanitas*. Ideo Prou. 28[:20]: *Vir fidelis multum laudabitur*.

¶ In[[4]](#footnote-4) omnes condiciones hominis fidelitas potissime laudatur, Prou. 28[:20]: *Fidelis vir multum laudabitur.* At quia communiter dicitur, Qualis dominus, talis familia. Cum secundum Psal. [144:13]: *Fidelis Dominus in omnibus operibus suis.* Non vult habere seruum neque militem nisi fidelem.

¶ In autem personis summe requiritur fidelitas. In suis amicis, dominis, sociis. Sociorum ad socios, seruorum ad dominos consistit in ministrando. Amicorum ad amicos in amando. Dominorum ad seruos in conseruando. Sociorum ad socios in adiuuando.

¶ De primo dominus non vocat[[5]](#footnote-5) seruum ad ministrandum nisi fidelem. Exemplum de Paulo [1] Tim. 1[:12]: *Gratias ago* Deo, *quia me fidelem existimauit, ponens in ministerio.* Et non vult habere seruos nisi fideles, Colo. 4[:7]: *Omnia vobis nota[[6]](#footnote-6) faciet*. Hoc est contra multos dominos qui nolunt habere ministros nisi excoriatores et fures, Ysai. 1[:23]: *Principes tui infideles socii furum*. Gallice dicitur: Assiem escorche, que le pee tient.

¶ Fidelitas serui patet in commissorum sibi bona dispensacione. Quod contra faciunt qui tempore necessitatis bursam domini claudunt nec erogant vt vsurarii auari similes in hoc mastiuis qui pleno venter adhuc cadauer reseruant ne aues comedunt, immo eas abigunt, [1] Cor. 4[:2]: *Hic iam queritur inter dispensatores ut fidelis quis*

/fol. 236vb/

*inveniatur.* Ac si diceret tam pauci sunt fideles inter tales quod oportet querere. Vnde Matt. 24[:45]: *Quis, putas, est fidelis servus, et prudens, quem constituit dominus*. Sed quomodo dabit triticum qui furfur vendit et paleam negat Christiano quam dat parco, Prou. 20[:6]: *Virum fidelem quis inveniet*? Puto siquis foret fidelis in minimo erigeretur ad maius, Luc. 16[:10]: *Qui in minimo fidelis est in maiori fidelis* erit. Exemplum de domino qui de seruo facit prepositum de preposito balliuum, Luc. 19[:17]: *Euge serue bone et fidelis quia*, etc.

¶ In secunda fidelitate que est amicorum in diligendo, Noe contra inuenisti cor eius fidele coram te, Christus, sicut auis predalis requirit solum cor de preda. Et hec fidelitas consistit in conformitate voluntatis quando facimus quod scimus Deum velle. Exemplum zelotis mariti qui probat fidelitatem sponse variis modis, Sap. 3[:9]: *Fideles in dileccione acquiescent illi*, etc. Vere tenemur esse fideles Christo quia ipse valde fidelis est nobis, non solum in ductu huius vie, set et morte protegendo nos a demonibus, quia omnes amici terreni deficiunt immo rapiunt, Eccli 6[:15]: *Amico fideli nulla est comparatio*. Et amicus fidelis proteccio fortis, qui inuenit illum inuenit thesaurum.

¶ Tercio exigitur fidelium dominorum siue superiorum in subditis gubernando, quibus committitur cura proximi sicut ouis pastori, Tob. 10[:6]: *Satis fidelis est.* Homo iste cui[[7]](#footnote-7) commisimus filium nostrum quondam commissi fuerant ouibus lupi, Matt. 10[:16]: *Ecce ego mitto vos sicut oues in medio luporum*. Sed modo conuertuntur oues lupis, Ezech. 22[:27]: *Principes eius in medio* eius, *quasi lupi predam rapientes*, scilicet, sectando lucrum auaritie, Ysai. 1[:23]: *Principes* eius *infideles, socii furum.* Immo vt videtur crudeliores sunt ipsis lupis quia lupi quamuis mordeant carnem tamen dimittunt lanam, nec in cadauer intendunt, propter hoc dicitur Soph. 3[:4]: *Viri infideles, sacerdotes eius polluerunt sanctum*. Sed fidelis prelatus ouem morbidam sanat per orationem, non sauciat, sapiencia, [Eccli.] 34[:8]: *In ore fidelis* abundabit sanitas. Item famelicam pascit per predicacionem et vtinam non subtrahat refeccionem, Eccli. 37[:26] *Vir sapiens plebem erudit, et fructus illius fideles*. Item ipsum indicat per correpcionem,

/fol. 237ra/

Apo. 19[:11]: Ille *qui sedebat super equum vocabatur fidelis, et verax.* Sed heu quia hodie dici potest illud, Ysai. 1[:21-23]: *Quomodo facta est meretrix ciuitas fidelis*, etc. vsque *non iudicant*. Sed vtinam Deus aliquando conuertat manuum suam faciens de lupis oues, sicut ipse promisit, Ysai. 1[:25-26]: *Conuertam manuum meam ad te, et excoquam*, etc. vsque *vrbs fidelis.*

¶ Quarto exigitur fidelitas socorum qui communicant in lucro et dampno per passionem precedentem et gloriam subsequentem. Qualis est inter Christum et Christianum qui non relinquit in certamine Dominum, sicut fictus armiger in torneamento, quod contra [2] Tim. 4[:7]: *Bonum certamen certaui, cursum consummaui, fidem seruaui*. Nam tales fuerunt antiqui patres, Judith 9[:16]: Quotquot *placuerunt tibi ab inicio*, [Judith 8:23]: *per multas tribulationes transierunt fideles*. Sed multi sunt sicut canis non sequens hominem nisi quamdiu dat ei panem et sicut histrio qui non frequentat domum vbi non pascitur nec remuneratur, Eccli. 22[:28]: *Possi-*

*de amicum in paupertate*, etc.

¶ Et nota quod fidelitatem tria euacuant, timor seruilis, amor puerilis, error senilis. Primus quis non habet liberam voluntatem. Secundum quia est infra etatem. Tercius propter fatuitatem. Primus timor est in illis qui timent necessaria sibi deesse si intrent religionem, contra quos, Eccli. 29[:3]: Confirme *verbum, et fideliter age et in omni tempore invenies* quid *tibi necessarium est*. Amor puerilis est in illis qui assimilantur Sunamitis mortuo inter genua matris, 4 Reg. 4[:20]. Plus affecti ad carnalem cognacionem quam ad ipsam religionem, Deut. 32[:5]: *Generatio perversa* est et infidelis filii. Error semilis est in illis qui dissuadent iuuenibus ingressum religionis, Soph. 3[:4]: Populi tui *vesani, viri* tui *infideles*. Quia non considerant peccata que fecimus, supplicia que meruimus, premia que expectauimus, penas quas Christus pro nobis sustinuit, [2] Cor. 4[:4]: *Deus excecavit mentes* infideles.

|  |  |
| --- | --- |
|  |  |

1. equum ] Lambeth, F 128 *om*. F 80. [↑](#footnote-ref-1)
2. fidelis ] Lambeth, F 128 *corr.* fide F 80. [↑](#footnote-ref-2)
3. mentitur ] F 129 *corr*. mencietur F 80, Lambeth. [↑](#footnote-ref-3)
4. In ] Lambeth has a capital “I” on this word. [↑](#footnote-ref-4)
5. vocat ] Lambeth *corr*. locat F 80. [↑](#footnote-ref-5)
6. nota ] *add.* ~~fiet~~. [↑](#footnote-ref-6)
7. cui ] Lambeth *corr.* cur F 80. [↑](#footnote-ref-7)